Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Damira Bajsa, župana Bjelovarsko-bilogorske županije, te dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g., na** 37. sjednici održanoj 1. veljače 2019.g., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Damira Bajsa, župana Bjelovarsko-bilogorske županije, neće se pokrenuti, obzirom da iz donošenja odluke o imenovanju dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g. u Upravno vijeće Županijske uprave za ceste Bjelovarsko-bilogorske županije, ne proizlazi moguća povreda odredbi ZSSI-a.**
2. **Pokreće se postupak za odlučivanje o sukobu interesa protiv dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g., zbog moguće povrede članka 20. stavka 3. ZSSI-a u svezi s člankom 14. stavkom 1. ZSSI-a, koja proizlazi iz obavljanja funkcije članice Upravnog vijeća Županijske uprave za ceste Bjelovarsko-bilogorske županije u razdoblju unutar godine dana od dana prestanka obnašanja navedene dužnosti od 23. studenoga 2017.g. do 30. siječnja 2018.g.**
3. **Poziva se dužnosnica Jasna Višnjević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 14. veljače 2018.g. zaprimljena anonimna prijava mogućeg sukoba interesa zaprimljena protiv dužnosnika Damira Bajsa, župana Bjelovarsko-bilogorske županije te dužnosnice Jasne Višnjević, zamjenice gradonačelnika Grada Bjelovara do 8. lipnja 2017.g., pod brojem 711-U-613-P-60/18-01-3 povodom koje se vodi predmet pod brojem: P-60/18.

U prijavi se u bitnome navodi da je dužnosnik Damir Bajs ponovno izabran za župana Bjelovarsko-bilogorske županije za mandatno razdoblje 2017.g. – 2021.g., dok dužnosnica Jasna Višnjević, koja je obnašala dužnost zamjenice gradonačelnika Grada Bjelovara u mandatu 2013.g. – 2017.g. nije ponovno izabrana na tu dužnost te ju je prestala obnašati u lipnju 2017.g. Nadalje se navodi da je dužnosnik Damir Bajs imenovao u 2017.g. dužnosnicu Jasnu Višnjević u Upravno vijeće ustanove Županijska uprava za ceste župana Bjelovarsko-bilogorske županije nakon što je prestala obnašati dužnost zamjenice gradonačelnika Grada Bjelovara. Ističe se da je jedini osnivač te ustanove Bjelovarsko-bilogorska županija te da dužnosnica nije mogla biti imenovana u Upravno vijeće, obzirom da je isto suprotno člancima 14. i 20. ZSSI-a, jer je ustanova u poslovnom odnosu sa Gradom Bjelovarom. Predlaže se pokrenuti postupak protiv navedenih dužnosnika.

U Povjerenstvu je dana 19. ožujka 2018.g. zaprimljena anonimna prijava mogućeg sukoba interesa zaprimljena protiv dužnosnice Jasne Višnjević, zamjenice gradonačelnika Grada Bjelovara, pod brojem 711-U-956-P-85/18-01-3 povodom koje se vodi predmet pod brojem: P-85/18.

U toj se prijavi navodi da je navedena dužnosnica imenovana u Upravno vijeće Županijske uprave za ceste Bjelovarsko-bilogorske županije koja je u poslovnom odnosu s Gradom Bjelovarom, iz čega proizlazi da se nalazi u sukobu interesa.

Zaključkom Povjerenstva Broj: 711-I-476-P-85/18-02-16 od 11. travnja 2018.g. spojeno je postupanje po navedenim anonimnim prijavama, obzirom da se radi o dvije upravne stvari koje se temelje na istom ili sličnom činjeničnom stanju, te se postupak nadalje vodi pod brojem: P-60/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavcima 42. i 43. ZSSI-a propisano je da su župani, gradonačelnici, općinski načelnici te njihovi zamjenici dužnosnici u smislu navedenog Zakona, stoga su i dužnosnik Damir Bajs te dužnosnica Jasna Višnjević povodom obnašanja dužnosti župana Bjelovarsko-bilogorske županije odnosno zamjenice gradonačelnika Grada Bjelovara obvezni postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Bjelovarsko-bilogorske županije dopisom Broj: 711-I-346-P-60/18-03-17 od 12. ožujka 2018.g. očitovanje na okolnost je li dužnosnica Jasna Višnjević, imenovana u Upravno vijeće Županijske uprave za ceste Bjelovarsko-bilogorske županije, ako da kada je imenovana te tko ju je i u kojem postupku imenovao kao i dostavu akta o imenovanju u Upravno vijeće te druge dokumente koji su prethodili njezinu imenovanju. Nadalje, obzirom da se Bjelovarsko-bilogorska županija dopisom od 30. prosinca 2015.g., KLASA: 023-01/15-01/64, URBROJ: 2103-09-15-1, očitovala da nije donijela odluku o proglašenju pravnih osoba od posebnog interesa u smislu članka 14. stavka 4. ZSSI-a zatraženo je i očitovanje na okolnost je li Županijska skupština Bjelovarsko-bilogorske županije u razdoblju od siječnja 2016.g. do danas donijela navedenu odluku te da se ista odluka dostavi.

Na zahtjev Povjerenstva, Bjelovarsko-bilogorska županija očitovala se dopisom, klasa: 023-01/18-01/15, urbroj: 2103/1-03-18-1 od 15. ožujka 2018.g. u kojem se navodi da je dužnosnik Damir Bajs, župan skupština Bjelovarsko-bilogorske županije, imenovao dužnosnicu Jasnu Višnjević u Upravno vijeće Županijske uprave za ceste Bjelovarsko-bilogorske županije rješenjem od 23. studenoga 2017.g. te da ju je razriješio funkcije rješenjem od 30. siječnja 2018.g. U očitovanju se obrazlaže da je Županijska skupština Bjelovarsko-bilogorske županije od siječnja 2016.g. do danas donijela Odluku kojom je Opća bolnica Bjelovar proglašena ustanovom od posebnog interesa za Bjelovarsko-bilogorsku županiju te Odluku kojom su Daruvarske toplice, Specijalna bolnica za medicinsku rehabilitaciju proglašena ustanovom od posebnog interesa za Bjelovarsko-bilogorsku županiju.

Očitovanju prileži rješenje o imenovanju predsjednika i članova Upravnog vijeća Županijske uprave za ceste župana Bjelovarsko-bilogorske županije, klasa: 080-01/17-01/36, urbroj: 2103-09-17-01 od 23. studenoga 2017.g. kojom se dužnosnica Jasna Višnjević imenuje u Upravno vijeće iste ustanove te rješenje klasa: 080-01/17-01/36, urbroj: 2103-09-18-07 od 30. siječnja 2018.g. kojim se dužnosnica Jasna Višnjević razrješava članstva u tom Upravnom vijeću. Navedena rješenja donio je dužnosnik Damir Bajs te se u njima navodi da stupaju na snagu danom njihova donošenja.

Očitovanju prileže i Odluka Županijske skupštine Bjelovarsko-bilogorske županije od 20. lipnja 2016.g. kojom je Opća bolnica Bjelovar proglašena zdravstvenom ustanovom od posebnog interesa za Bjelovarsko-bilogorsku županiju kao i Odluka Županijske skupštine Bjelovarsko-bilogorske županije od 20. travnja 2014.g. kojom su Daruvarske toplice, Specijalna bolnica za medicinsku rehabilitaciju proglašene zdravstvenom ustanovom od posebnog interesa za Bjelovarsko-bilogorsku županiju.

Također, Povjerenstvo je dopisom Broj: 711-I-344-P-60/18-02-17 od 12. ožujka 2018.g. zatražilo očitovanje odŽupanijske uprave za ceste župana Bjelovarsko-bilogorske županije je li dužnosnica Jasna Višnjević, obavlja funkciju članice Upravnog vijeća Županijske uprave za ceste Bjelovarsko-bilogorske županije, ako da od kada obavlja navedenu funkciju te prima li naknadu za njezino obavljanje i koliko iznosi naknada koja je dužnosnica primila za članstvo u Upravnom vijeću od imenovanja do danas.

Navedena ustanova očitovala se dopisom, klasa: 340-09-18-08/120, urbroj: 345-05-01-1-18/215-1 od 15. ožujka 2018.g. u kojem se navodi da dužnosnica Jasna Višnjević ne obavlja funkciju članice Upravnog vijeća Županijske uprave za ceste Bjelovarsko-bilogorske županije te da trenutno ne prima naknadu za obavljanje iste funkcije, ali da je primila ukupan iznos naknade od 3.000,00 kn (2 x 1.500,00 kn), za razdoblje od imenovanja, dana 27. studenoga 2017.g. do razrješenja dana 30. siječnja 2018.g.

Uvidim u podatke nadležnog sudskog registra Trgovačkog suda u Bjelovaru, utvrđeno je da je pod matičnim brojem subjekta 010035584 upisana ustanova Županijska uprava za ceste Bjelovarsko-bilogorske županije te da je jedini osnivač iste ustanove Bjelovarsko-bilogorska županija.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Jasna Višnjević obnašala dužnost zamjenice gradonačelnika Grada Bjelovara u mandatu 2013.g. – 2017.g. te da nije ponovno izabrana na tu dužnost. Dužnosnica je navedenu dužnost prestala obnašati dana 8. lipnja 2017.g.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova odnosno nadzornih odbora izvanproračunskih fondova.

Prema stavku 2. iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavkom 4. je propisano da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Iz očitovanja Bjelovarske-bilogorske županije te zaprimljene dokumentacije utvrđeno je da dužnosnica obavljala funkciju članice Upravnog vijeća Županijske uprave za ceste Bjelovarsko-bilogorske županije u razdoblju od 23. studenoga 2017.g. do 30. siječnja 2018.g., na koju je je donošenjem rješenja imenovao i razriješio dužnosnik Damir Bajs. Iz očitovanja Županijske uprave za ceste Bjelovarsko-bilogorske županije proizlazi da je dužnosnica za obavljanje te funkcije u označenom razdoblju primila ukupan iznos od 3.000,00 kn.

U konkretnom slučaju obavljanje funkcije člana Upravnog vijeća ustanove ne smatra se zasnivanjem radnog odnosa pa nema mjesta primjeni članka 20. stavka 1. ZSSI-a koji bi se odnosio na zabranu stupanja u radni odnos roku od jedne godine nakon prestanka dužnosti kod pravne osobe koja je bila u poslovnom odnosu s tijelom javne vlasti u kojem je dužnosnik obnašao dužnost.

Međutim, dužnosnicima je za vrijeme obnašanja dužnosti člankom 14. stavkom 1. ZSSI-a zabranjeno obavljati funkciju člana upravnog vijeća ustanove, osim ako je ista proglašena pravnom osobom od posebnog državnog interesa ili od posebnog interesa za jedinicu lokalne, odnosno područne (regionalne) samouprave, a navedena zabrana na temelju članka 20. stavka 3. ZSSI-a obvezuje dužnosnike i u razdoblju od 12 mjeseci od dana prestanka obnašanja dužnosti.

Iz očitovanja Bjelovarske-bilogorske županije, jedinog osnivača navedene ustanove, proizlazi kako ista nije proglašena od posebnog interesa za tu županiju, a nije utvrđeno niti da bi bila proglašena ustanovom od posebnog državnog interesa niti za bilo koju drugu jedinicu lokalne samouprave.

Obzirom da je dužnosnica prestala obnašati dužnost zamjenice gradonačelnika Grada Bjelovara dana 8. lipnja 2017.g. te da je funkciju članice Upravnog vijeća Županijske uprave za ceste Bjelovarsko-bilogorske županije obavljala u razdoblju od 23. studenoga 2017.g. do 30. siječnja 2018.g. odnosno unutar razdoblja trajanja zabrane iz članka 14. stavka 1. ZSSI-a, proizlazi moguća povreda članka 20. stavka 3. ZSSI-a u svezi s člankom 14. stavkom 1. istog Zakona.

Kao osobe izabrane od građane dužnosnici bi se u obnašanju dužnosti trebali prilikom donošenja odluka o imenovanju pridržavati odredbi zakona i drugih propisa u pogledu obveza, zabrana i ograničenja koja se odnose na imenovanje osoba koje povodom obnašanja dužnosti imenuju, jer su prije svih pozvani postupati unutar okvira propisanih zakonom, čime opravdavaju povjerenje koje im je izborom na dužnost povjereno.

Imajući u vidu da je sukladno zakonskim ovlastima dužnosnik Damir Bajs imenovao osobu koja nije s njim interesno ili na koji drugi način osobno povezana, ne kršeći pri tome propisane procedure te da dužnosnica Jasna Višnjević prethodnu dužnost nije obnašala u tijelu javne vlasti koje je osnivač ustanove i koje odlučuje o imenovanju, a da je o nemogućnosti imenovanja prema ZSSI-u dužnosnica osobno morala voditi računa, ne proizlazi da bi navedenim imenovanjem dužnosnik Damir Bajs počinio povredu odredbi ZSSI-a, zbog čega nema niti pretpostavki da se protiv njega pokrene postupak.

Sukladno članku 39. stavku 3. ZSSI-a, poziva se dužnosnica Jasna Višnjević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Bajs, elektronička dostava
2. Dužnosnica Jasna Višnjević, osobna dostava
3. Podnositelj prijave
4. Objava na internetskim stranica Povjerenstva
5. Pismohrana